M. Sabolová, poslankyňa: (2002-07-11):
V čase, keď táto situácia vznikla a žiadal či okresný úrad, či obec, bolo tento majetok možné oddelimitovať ešte z ministerstva dopravy na ministerstvo školstva a mohli sme túto situáciu riešiť. Dnes vy ako minister financií viete, že po privatizácii alebo potom, ako sa železnice stali akciovou spoločnosťou, je to komplikovanejšie. Ale akým spôsobom, lebo hovoríte, že vo vláde by sa mohlo rozhodnúť. Ja viem, že kompletný materiál je na ministerstve vnútra, takisto je zrejme na ministerstve školstva, bude sa to týkať zrejme aj vás ako ministra financií. Akým spôsobom chcete do vlády a kedy chcete do vlády predložiť návrh, aby sa obec mohla vyjadriť? Táto nehnuteľnosť určite dnes nemá hodnotu 41 miliónov, ako píše pán minister dopravy, pretože je v schátralom stave a treba urobiť súdnoznalecký posudok. Prečo sa dodnes neurobil? J. Migaš, predseda NR SR: Pán minister. F. Hajnovič, minister financií SR: Myslím si, že nie som pripravený odpovedať za ministra školstva, ale požiadam ho, aby vám dal písomnú odpoveď. Môžem len zo svojej pozície dodať, že počet žiadostí o prevody, ktoré mali predbehnúť prenos kompetencií, na ministerstve financií bol značný. Nevylučujem, že jedna z príčin, prečo sa, povedzme, aj táto vec nezrealizovala, ale to by som si musel overiť, pretože neviem, či taká žiadosť efektívne bola podaná, jedna z príčin mohla byť aj veľká záťaž, administratívna záťaž, ktorá bola spojená s náporom žiadostí. Ale požiadam pána ministra, aby vám dal písomnú odpoveď. J. Migaš, predseda NR SR: Ďakujem, pán minister. Ďalšiu otázku položil poslanec Peter Bohunický ministrovi hospodárstva Ľubomírovi Harachovi. Otázka znie: „Z akého dôvodu neboli v roku 2002 obciam v okruhu 30 km od Atómovej elektrárne Jaslovské Bohunice a 20 km od Atómovej elektrárne Mochovce vyplatené zákonom stanovené finančné prostriedky?“ Nech sa páči. Ľ. Harach, minister hospodárstva SR: Ďakujem pekne. Vážený pán predseda, pani poslankyne, páni poslanci, vážený pán poslanec, táto snemovňa zákonom č. 560/2001 Z. z., ktorým sa mení a dopĺňa zákon Národnej rady číslo 254/1994 o Štátnom fonde likvidácie jadrovoenergetických zariadení v znení zákona Národnej rady Slovenskej republiky č. 78/2000 Z. z. a zákona č. 544/1990 Zb. o miestnych poplatkoch zrušila zákonnú možnosť poskytnúť finančné prostriedky obciam v okolí jadrovoenergetických zariadení zo Štátneho fondu likvidácie jadrovoenergetických zariadení. Pochopiteľne bola o tom rozprava, netreba sa k nej vracať, ale prostriedky z tohto fondu sú skutočne určené na likvidáciu jadrovoenergetických zariadení a na riešenie zadného palivového cyklu, to znamená, na riešenie jadrového odpadu. Obce však nevyšli skrátka, pretože zároveň bol zavedený nový miestny poplatok. Podľa § 10 ods. 2 zákona č. 560/2001, ktorý vyrubujú obce prevádzkovateľovi jadrovoenergetického zariadenia po skončení kalendárneho roka. Takže obciam podľa presne stanovených normatívov bude nimi vyrubený poplatok zaplatený z jadrových elektrární na začiatku roku 2003. Obsah tejto otázky, samozrejme, smeruje k veci, o ktorej asi bude aj pán poslanec ešte hovoriť, pretože aj na mňa sa obce obrátili, aj na vedenie Slovenských elektrární. Majú rozpracované stavby, na ktoré by potrebovali vlastne tieto prostriedky, aby mohli pokračovať v stavbách a podobne, preto som uložil vedeniu Slovenských elektrární, generálnemu riaditeľovi, aby vykonali právnu analýzu, akou formou môžu, či napríklad formou preddavkov, alebo iným spôsobom môžu už v priebehu roka poskytnúť jadrové elektrárne obciam podľa toho vyrubeného poplatku finančné prostriedky a celkovo ich potom zúčtovať na začiatku roku 2003. Akonáhle bude spätná informácia, dostanete aj tú informáciu, pán poslanec, ale v každom prípade ju dostanú obce priamo od vedenia jadrových elektrární. O výsledku ma bude generálny riaditeľ informovať, predpokladám, že v najbližších dňoch. Ďakujem pekne. J. Migaš, predseda NR SR: Tak pán poslanec Bohunický chce položiť doplňujúcu otázku. Nech sa páči. P. Bohunický, poslanec: Pekne ďakujem, pán predseda. Pán minister, myslím si, že ten záver je veľmi dobrá správa pre samosprávu z toho dôvodu, že naozaj sa nechcú uchýliť k tomu, aby súd rozhodoval o už podaných výmeroch, pretože charakter miestneho poplatku, kde je správca obec, je naozaj taký, že nie za uplynulé obdobie, ale v uplynulom období. To znamená, že som rád, že jestvuje na ministerstve hospodárstva dobrá vôľa nájsť spôsob, či už preddavkom alebo nejakým iným spôsobom v kalendárnom roku 2002 tieto peniaze dať a zúčtovať ich za ten rok ešte v tomto roku, dajme tomu, alebo na začiatku roku 2003. Som veľmi rád a budem spolu s vami a obcami komunikovať s ministerstvom hospodárstva, aby sa tak urobilo aj so Slovenskými elektrárňami. Ďakujem. J. Migaš, predseda NR SR: Pán minister. Ľ. Harach, minister hospodárstva SR: Ďakujem pekne.Ja len potvrdzujem, akonáhle bude uzavretá právna analýza, o ktorú som požiadal vedenie Slovenských elektrární, o výsledku budete informovaný, pán poslanec. Zároveň je tam pokyn, aby priamo, pretože odštepné závody budú vlastne preplácať, takpovediac, na základe výmerov alebo faktúr, ktoré predložili obce v súlade so zákonom. J. Migaš, predseda NR SR: Ďalšiu otázku položila pani poslankyňa Záborská pre ministra zdravotníctva Romana Kováča. Otázka znie: „Ako chce ministerstvo zdravotníctva riešiť permanentné problémy transfúznych staníc s nedostatkom krvných derivátov i materiálnotechnickým zabezpečením?“ R. Kováč, minister zdravotníctva SR: Vážený pán predseda Národnej rady, vážené pani poslankyne, páni poslanci, vážená pani poslankyňa, bol by som rád, keby som trošku spojil otázku č. 8 a otázku č. 3, pretože ony veľmi úzko spolu súvisia, a potom je tam ešte ďalšia otázka, neviem, či k nej dôjde. Jedným z hlavných problémov pracovísk transfúznej služby sú nevyriešené ekonomické vzťahy pri produkcii a distribúcii krvných prípravkov. Transfúzna služba pracuje na princípe návratnosti nákladov, to znamená, že distribuuje, resp. predáva krvné prípravky za ceny vykalkulované z nákladov, ktoré sú potrebné na nábor darcov, ich vyšetrenie a ostatnú starostlivosť, odbery krvi, vyšetrenia a spracovanie odobratej krvi, vrátane spotrebného materiálu, amortizácie techniky, energií a miezd pracovníkov transfúznej služby. Tento systém sa napriek snahám pracovníkov Ministerstva zdravotníctva Slovenskej republiky a pracovníkov transfúznej služby nepodarilo zaviesť, aj keď náklady na produkciu krvných prípravkov a teda ceny krvných prípravkov sú vykalkulované. Zatiaľ však neboli vytvorené také podmienky, aby uvedený mechanizmus mohol fungovať napriek existujúcej legislatíve, podľa ktorej má ministerstvo financií vydať cenový výmer na krvné prípravky. My sme z ministerstva, z polohy ministerstva informovali nemocnice o vykalkulovaných cenách bez akejkoľvek záväznosti hradenia medzi jednotlivými nemocnicami, pretože nedošlo k dohode vo veci požiadavky transfuziológov. Pracoviská transfúznej služby, ktoré sú súčasťou nemocníc, teda musia zo svojho vlastného rozpočtu prakticky hradiť hemoterapiu iným nemocniciam. Naozaj to naráža na problém neochoty stanoviť cenu krvi ako liečebného prípravku s tým, že nám už nejde v tejto chvíli o krv ako samotnú matériu, ale predovšetkým o to množstvo práce a prípravkov i techniky, ktorá je potrebná na to, aby sa odber krvi spravil, ale ani toto nemáme stanovené. To je jeden okruh problémov. Druhý okruh problémov prišiel nedávno pri schvaľovaní Zákonníka práce, ktorý ukladá nemocniciam s transfúznym oddelením úhradu mzdy darcom, ktorí majú nárok na deň pracovného voľna v súvislosti s darovaním krvi. V predchádzajúcom Zákonníku práce túto povinnosť mal zamestnávateľ, dnes súkromní zamestnávatelia jednoducho žiadajú uhradiť túto mzdu z prostriedkov nemocníc a vzniká veľmi zložitá situácia, pretože na jednej strane nemáme stanovenú cenu krvi, teda nemá ako vykalkulovať jedna nemocnica druhej nemocnici túto krv a vlastne náklady sa nám zvyšujú ešte o náklady na mzdách. Mali sme kvôli tomu osobitné stretnutie s pánom ministrom Magvašim, pretože podľa jeho názoru nie je možné upraviť Zákonník práce späť do podoby, aká bola, aby sa uhrádzali náklady na mzdy a hľadáme riešenie pravdepodobne viac zdrojovým financovaním pomocou Fondu nemocenského poistenia, Fondu zdravotného poistenia, ktoré by dokázali tieto náhrady zaplatiť. To je druhý problém. A teraz k problematike samotných krvných derivátov, resp. ich spracovania. Rovnako ako problém krvi a transfuziologickej služby, aj problém krvných derivátov a technické zabezpečenie súvisiace s produkciou týchto derivátov alebo komponentov, z ktorých sa potom krvné deriváty vyrábajú, je otázka predovšetkým ekonomická. Riešením by bolo vyčlenenie účelových finančných prostriedkov, ktoré sú v tejto chvíli vykalkulované asi vo výške 190 mil. korún a tieto prostriedky boli vyčlenené pôvodne v problematike riešenia plazmoforézy ako celku, ktorý bol pripravený na financovanie realizáciou úveru prostredníctvom Rozvojovej banky Rady Európy. Žiaľ, tento projekt nie je schválený a nie je dotiahnutý do konca predovšetkým preto, že technická komisia z Rozvojovej banky Rady Európy pri návšteve Slovenskej republiky v marci tohto roku žiadala odložiť tento program vzhľadom na to, že na produkciu a komplexné využitie krvnej plazmy vypracúvajú, teda táto technická komisia, osobitný program, ktorý potom predloží na posúdenie Slovenskej republike a ak s ním bude Slovenská republika súhlasiť, mohol by byť zaradený v rámci rozpočtu na rok 2003. Samozrejme, bude takto realizovaný len za predpokladu, že Slovenská republika prijme úver na tento projekt, prijme úver od Rozvojovej banky Rady Európy. Dovtedy, kým sa tento program nezrealizuje, budeme riešiť problémy z prostriedkov, ktoré plynú do nemocníc vykonávajúcich túto činnosť prostredníctvom systému zdravotných poisťovní s tými nepríjemnosťami, o ktorých som hovoril, že nemocnica, ktorá produkuje krv a krvné deriváty, ich vlastne produkuje za svoje peniaze, ktoré má zo svojej činnosti zo zdravotných poistení v prospech iných nemocníc, ktoré využívajú vlastne zadarmo prácu inej nemocnice. Ďakujem, skončil som. J. Migaš, predseda NR SR: Ďakujem, pán minister. Pani poslankyňa chce položiť doplňujúcu otázku. Nech sa páči.